Marian Oprișan spune că la finalul lunii octombrie trebuie organizat congres pentru alegerea președintelui PSD: De când a ajuns la București, Liviu Dragnea s-a metamorfozat, face pe stăpânul partidului / Dragnea: Niciun partid nu discută despre congres în an cu alegeri prezidențiale

Liderul Organizației PSD Vrancea, Marian Oprișan, i-a reproșat, marți, lui Liviu Dragnea, în ședința Comitetului Executiv, că face pe stăpânul partidului. La finalul CEx, Oprișan a declarat că la finalul lunii octombrie trebuie organizat congres pentru alegerea președintelui PSD. El a mai spus că, de când a ajuns la București, Liviu Dragnea s-a metamorfozat și face pe stăpânul partidului.

UPDATE: Liviu Dragnea a declarat ulterior că nu este de acord cu afirmația lui Marian Oprișan că el ar face pa stăpânul partidului.

În ceea ce privește organizarea congresului, liderul PSD a spus: „O să discutăm despre asta. Cred că e total inoportun să vorbim despre așa ceva astăzi. Și cred că e părerea tuturor, cu două-trei excepții. (…) Fiind un an cu campanie electorală pentru prezidențiale, de obicei partidele se ocupă de prezidențiale. Și toată lumea crede că nu e oportun să discutăm acum”.

Principalele declarații ale lui Marian Oprișan:

Unii se mai cred stăpâni, dar PSD funcționează bine, Guvernul își face treaba pentru binele românilor

Am propus restructurarea Guvernului pentru a nu mai trece prin furcile caudine de la Cotroceni. S-a considerat că e mai rapid așa

Ce am avut de spus, am spus în interior

În anul 2019 se finalizează mandatul lui Liviu Dragnea și al conducerii și trebuie organizat congres, la finalul lunii octombrie

Liviu Dragnea mai greșește și el din când în când, dar e băiat bun

Am spus că nu e un lucru serios mutarea unui coleg de la o organizație la alta

Despre relația cu Liviu Dragnea: O relație principială, instituțională

Eu sunt același Marian Oprișan. Liviu Dragnea adevărul e că de când a ajuns la București s-a metamorfozat, în președintele cu anumite valențe… Mai face din când în când pe stăpânul partidului

Comitetul Executiv al PSD a decis să îi propună pe Daniel Suciu la Ministerul Dezvoltării Regionale și pe Răzvan Cuc la Ministerul Transporturilor.

Foto: Marian Oprișan (Inquam Photos / Octav Ganea)